Parlo ciaeo 16 luglio 2017
Da Camoggi à Tristan solo andata. Tracce de Liguria a-a fin do mondo
Andrea Acquarone
AUDIO
O bregantin Italia o l’ea sarpou a-i 3 de agosto do 1892 da Greenok dirizzuo a-o Cao de Boña Speansa con un carego de carbon, a-o comando do ciavain Rolando Perasso. A mattin di 28 de settembre a-o peneise ghe pâ de vedde do fumme sciortî da-o boccapòrto de proa: o carego o l’aiva piggiou feugo.
À son de sacramenti, giastemme e preghee, o comandante e a ciusma riescian à portâ a nave fin à sarvamento in sce l’isoa ciù vixiña: Tristan da Cunha, into mezo de l’Oceano Atlantico. Gh’arrivan a-i 4 de ottobre, co-o tempo grammo e o mâ arraggiou. Piggian tæra e dòppo quarche oa o bregantin o sata pe äia.
À Tristan da Cunha, che alantô comme ancheu a dipendeiva da-a Gran Bretagna, ghe stava unna sciuscianteña de persoñe, che dan ospitalitæ a-i naufraghi. I 26 de zenâ i mainæ de l’Italia son imbarcæ da unna nave ingreise; à marso son à Zena.
Tutti, levou trei: o Gaitan Lavarello, o Dria Repetto e un tale Marcianesi, dito “Ancoña”, che apreuvo à un pâ de anni o se n’anià. I atri restian pe delongo, con formâ de famigge, tanto che oua di 8 cognommi inti quæ se scompartisce i 297 abitanti de l’isoa, doî son Lavarello e Repetto, de Camoggi. L’è pe questo che ancheu i figgeu de Tristan nascian a-o “Camogli Hospital”, averto do 1971.
Ma se chi o l’è restou o l’à provou o giamin de sopravvive inte unna tæra sarvæga, chi o l’è tornou o l’à patio de atre peñe: quelle d’amô. Perché gh’ea un segondo Lavarello à bòrdo de l’Italia, o Agostin, sempre de Camoggi, che inti trei meixi passæ à Tristan o s’ea innamoou de unna figgia de l’isoa, Mary Green. O pensceo da vegia moæ ch’a l’aspëtava à Camoggi o ghe fa piggiâ o partio de tornâ, ma a lontanansa a no l’asmòrta o sentimento.
Coscì a l’arriva unna lettera da Tristan pe-o Agostin Lavarello; unna lettia che lê o no lezzià mai, comme tutte quelle che vegnian apreuvo, e che a moæ – d’accòrdio co-o postin – a bruxià. Solo do 1930, doî anni avanti de moî, o Lavarello o contià int’un libbro a sò stöia e o seu amô pe unna figgia ch’a stava da l’atra parte do mondo, conosciua pe trei meixi quarant’anni primma e mai ciù ascordâ.
Lescico
Alantô: allora
Apreuvo: in seguito
Asmòrta: spegne
Ciavain: chiavarese
Ciusma: ciurma
Delongo: sempre
Giamin: fatica
Grammo: cattivo
Levou: tranne
Peneise: nostromo
Sciortî: uscire
Scompartisce: divide
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn fin_Latn scn_Latn lij_Latn lus_Latn ita_Latn glg_Latn lij_Latn ita_Latn glg_Latn ita_Latn